ร้านนี้ติดอันดับหนึ่งในร้านโรแมนติกที่น่าพาคนรักไป Dinner มากที่สุดในกรุงเทพฯ นอกจากตั้งอยู่ริมน้ำเจ้าพระยาแล้วยังมีจุดเด่นที่เห็นวิวพระปรางค์วัดอรุณราชวรารามฯที่สวยงามทั้งยามค่ำคืนและในช่วงพระอาทิตย์ตก ร้านนี้ตั้งอยู่ในโรงแรม อรุณเรสซิเดนซ์ ในซอยประตูนกยูง ถนนมหาราช สามารถจอดรถได้ที่ซอยวัดโพธิ์ฝั่งตรงข้าม

ลักษณะตัวร้านจะออกแนวไทยโบราณ ชั้น 1 และ 2 จะเป็นระเบียง open air ริมแม่น้ำ ส่วนโซนชั้น 3 จะเป็นส่วนของบาร์ จากการศึกษาข้อมูลรีวิวในอินเตอร์เนตเลยรู้ว่า มุมที่ดีที่จะเห็นพระปรางค์ชัดเจนที่สุดเป็นโต๊ะริมน้ำระเบียงชั้น 2 ซึ่งอาจต้องจองล่วงหน้าเป็นอาทิตย์ เลยลองโทรไปจองและโชคดีที่โต๊ะว่าง พนักงานยังแนะนำหากอยากเห็นวิวพระอาทิตย์ตกควรจะไปถึงประมาณ 6 โมงเย็น
 
พอถึงวันจริงแอบผิดหวังมาก เพราะโต๊ะที่จองถึงอยู่ริมน้ำชั้น 2 ก็แอบมีตึกมาบังพระปรางค์ไปกว่าครึ่ง ถ้าจะเอามุมดีจริงๆต้องระบุเลยนะคะว่าเอา โต๊ะริมน้ำมุมด้านซ้ายของชั้น 2 ส่วนชั้น 1 วิวอาจถูกบดบังด้วยเรือที่วิ่งไปวิ่งมาทำให้ไม่ได้บรรยากาศเท่าที่ควร
 
แขกของร้านนี้ส่วนใหญ่แล้วเป็นชาวต่างชาติมากกว่าครึ่งบวกกับสถานที่ริมน้ำ ราคาเลยค่อนข้างสูงไปตามสัดส่วน เฉลี่ยแล้วตกอยู่ที่จานละ 300 - 500 บาท เวลาเลือกอาหารเลยต้องระวังพอสมควรค่ะ ไม่งั้นอาจจะมีกระเป๋าแฟบกลับบ้านได้ อาหารที่สั่งวันนั้นมี 
- ริซอตโต้กุ้งลายเสือ เพิ่งเคยทานเป็นครั้งแรกค่ะ ก็อร่อยดี ตัวเม็ดข้าวจะออกแข็งนิดนึง ไม่ทราบว่าที่อื่นเป็นกันรึป่าว เนื่องจากจานนี้ออก creamy ควรทานสลับกับอย่างอื่นกันเลี่ยนนะคะ
- สลัดอกเป็ดรมควัน เสิร์ฟ พร้อมกับส้ม และ  แอปเปิ้ลเขียว ตกแต่งจานได้สวยมากค่ะ แต่รสชาติแอบเฉยๆนะคะจานนี้
- ยำยอดมะพร้าวอ่อนกับไส้กรอกอีสานย่าง จานนี้เห็นคนรีวิวแล้วอยากทานมาก เพราะส่วนตัวชอบทานอาหารไทยรสจัดจ้าน จานนี้มีทั้งส่วนที่ชอบและไม่ชอบ ที่ชอบคือไส้กรอกอีสานอร่อยมากก รสชาติดีมากเลยทีเดียว ส่วนที่ไม่ชอบคือ ยอดมะพร้าวไม่อ่อนเท่าที่ควร และน้ำยำน่าจะเน้นทำให้ฝรั่งทาน เลยไม่แซบถึงใจ

โดยรวมแล้วคนที่ชอบอาหารต่างชาติน่าจะชอบนะคะร้านนี้ สำหรับคนที่ชอบอาหารไทยรสจัดไม่แนะนำให้สั่งอาหารไทยของทางร้าน ส่วนตัวแล้วขอให้ดาวสามดาวเนื่องจากบรรยากาศไม่เป็นอย่างที่หวัง และเมื่อเทียบอาหารกับราคาแล้วยังไม่คุ้มค่าเท่าที่ควรค่ะ
